Diari Oficial de la Generalitat Valenciana


Sumari del DOGV 9856, del 24-05-2024 (2024/4641)

RESOLUCIÓ de 3 d'abril de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del Pla de mobilitat urbana sostenible d'Elx. Expedient 58/4518-FQQ.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9856

Data del DOGV
:   24-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/4641


Data del document
:   03-04-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 3 d'abril de 2024, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del Pla de mobilitat urbana sostenible d'Elx. Expedient 58/1086-ZVI. [2024/4641]  
De conformitat amb l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, que establix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 58/4196-JHP. Elx (Alacant).  
  
«Informe ambiental i territorial estratègic  
Objecte: Pla de mobilitat urbana sostenible d'Elx  
Tràmit: avaluació ambiental estratègica del pla  
Promotor: Ajuntament d'Elx  
Autoritat substantiva: Ajuntament d'Elx  
Ubicació: Elx (Alacant)  
Núm. expedient: 058/8432-LHU  
La Comissió d'Avaluació Ambiental, en la sessió celebrada el 28 d'octubre de 2021, va adoptar el següent  
Acord:  
Vista la proposta d'informe estratègic ambiental i territorial del Pla de mobilitat urbana sostenible d'Elx, en els termes següents:  
  
A. Fonaments pels quals se sotmet el pla a l'avaluació ambiental estratègica  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s'incorpora a la legislació nacional espanyola mitjançant el Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge de la Comunitat Valenciana (TRLOTUP).  
La Llei 21/2013, de 9 de desembre, d'avaluació ambiental, establix, en l'article 6, quins plans i programes, així com les seues modificacions, estan sotmesos a avaluació ambiental estratègica, d'acord amb els procediments establits en la legislació d'avaluació ambiental.  
  
D'acord amb el que establix l'article 46.3 de la TRLOTUP, l'òrgan ambiental determinarà si un pla o programa ha d'estar sotmés a una avaluació ambiental i territorial estratègica simplificada o ordinària, en els casos previstos en este i tenint en compte els criteris establits en l'annex VIII del decret legislatiu; tot això, després de consultar les administracions públiques afectades i d'acord amb les fases de tramitació previstes en l'article 50 del TRLOTUP.  
En este context, l'avaluació ambiental estratègica s'aplica als plans de mobilitat.  
B. Document inicial estratègic  
B.1. Documentació aportada  
En data 10 d'agost de 2020 es va rebre, en el Servici d'Avaluació Ambiental Estratègica, la sol·licitud de l'Ajuntament d'Elx per a iniciar el procés d'avaluació ambiental i territorial estratègica del Pla de mobilitat urbana sostenible (PMUS) d'Elx, acompanyat del corresponent document inicial estratègic (DIE).  
La documentació aportada és conforme amb el que establix l'article 52 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge de la Comunitat Valenciana (TRLOTUP).  
La documentació queda constituïda pels documents següents:  
1. Document inicial estratègic (DIE)  
2. Esborrany del pla de mobilitat urbana sostenible, amb els documents següents:  
I. Diagnosi  
II. Participació pública  
III. Masterplan  
IV. Pla d'acció  
V. Plànols  
El Servici d'Avaluació Ambiental Estratègica comunica a l'òrgan promotor l'obertura de l'expedient (exp. 058/9741-TNA) el 20 d'octubre de 2020.  
B.2. Informació territorial  
Les variables territorials amb incidència sobre la mobilitat, tal com es resumix en l'apartat 4.1. del DIE, són:  
• El municipi d'Elx es troba a uns 25 km de la ciutat d'Alacant, en la comarca del Baix Vinalopó, i forma part de l'àrea metropolitana d'Alacant-Elx.  
• La població es concentra sobretot al barri del Pont Nou i en els adjacents, com el Pla de Sant Josep o Carrús. En el cas de les pedanies, la distribució territorial de la població és molt desigual, ja que només en dos (l'Altet i Torrellano) es concentren el 30 % dels habitants.  
  
• Els centres d'atracció i generadors de viatges d'Elx estan molt dispersos. Hi ha dos hospitals universitaris al sud-est i al sud-oest del municipi. Pel que fa als centres educatius, en tot el municipi n'hi ha un total de 118, però hi destaca el campus de la Universitat Miguel Hernández d'Elx, que mou una comunitat educativa de 9.000 persones. La Universitat Cardenal Herrera també té la seua seu a la ciutat, amb 1.254 persones.  
• També són destacables els polígons d'activitat econòmica, entre els quals hi ha Elche Parque Empresarial, que dona faena a més de 12.000 persones. Pel que fa al comerç, l'activitat comercial es concentra en el centre històric, o també en altres carrers propers al nucli urbà, que continua sent el principal centre d'atracció comercial, a pesar dels centres comercials.  
• L'índex de motorització d'Elx (489,24 veh./1.000 habitants) és molt similar a la mitjana comarcal (490,64 veh./1.000 habitants), però per davall de la mitjana de la Comunitat Valenciana (517,08 veh./1.000 habitants).  
Té una superfície de 327,33 km² i 234.765 habitants (INE, 2020), amb una densitat de població de 717 hab./km². Limita amb els termes municipals d'Alacant, Monforte del Cid i Aspe al nord, Crevillent i Catral a l'oest, Dolores, San Fulgencio i Guardamar del Segura al sud, i Santa Pola a l'est, i ocupa un terreny que va des del nivell de la mar fins als 402 m.s.n.m.  
El municipi consta del nucli urbà d'Elx, que alberga la major part de la població i dels servicis, i 27 pedanies, a més de diverses urbanitzacions. El terme municipal està travessat pel curs del riu Vinalopó i dividix la ciutat en dos parts, que es comuniquen mitjançant 11 ponts; el riu té un caràcter cultural i paisatgístic fonamental per a la ciutat, tot i que el marge dret presenta una elevada saturació d'usos.  
  
L'àmbit d'aplicació del pla de mobilitat urbana sostenible es desenvolupa en el nucli urbà d'Elx.  
B.3. Planificació vigent  
Segons indica el PMUS, Elx disposa, des de 1995, d'un pla general d'ordenació urbana (PGOU) aprovat per la Comissió Territorial d'Urbanisme d'Alacant en 1998.  
Relacionat amb el PMUS, s'han avaluat diferents figures de planificació que estan relacionades amb la mobilitat i s'han de considerar en el present procediment ambiental:  
• Pla de mobilitat urbana del municipi d'Elx.  
Redactat en 2009, aportava una sèrie de mesures destinades a una mobilitat més sostenible, amb algunes actuacions que es repetixen en el present PMUS.  
• Llei 6/2011, d'1 d'abril, de la Generalitat, de mobilitat de la Comunitat Valenciana.  
Dona a les administracions públiques autonòmiques un paper central per tal d'impulsar patrons equilibrats de mobilitat i, en particular, l'ús del transport públic i la potenciació dels desplaçaments en bicicleta i a peu, en què s'inclou el desenvolupament dels plans de mobilitat.  
• Estratègia territorial de la Comunitat Valenciana (ETCV)  
L'objectiu 19 de l'ETCV busca satisfer les demandes de mobilitat al territori d'una manera eficient i inclusiva i consolidar un esquema de mobilitat basat en el transport públic; l'aplicació del Protocol de Kyoto en matèria de reducció de gasos d'efecte hivernacle o la promoció dels desplaçaments a peu i en bicicleta són alguns dels objectius compartits per l'ETCV amb el PMUS d'Elx.  
  
• Estratègia valenciana contra el canvi climàtic (EVCC)  
El Pla de mobilitat urbana sostenible d'Elx està estretament relacionat amb l'EVCC, ja que totes les estratègies del PMUS estan encaminades al desplaçament modal del vehicle privat a altres modalitats de desplaçament més sostenibles, la qual cosa implica una reducció significativa dels gasos d'efecte hivernacle.  
• Pla de mobilitat metropolitana d'Alacant-Elx (PMoMe) (en fase d'elaboració).  
D'entre les propostes s'inclouen la integració/coordinació dels servicis urbans i interurbans de la zona, o la xarxa de vies ciclistes troncals de l'àrea metropolitana, la xarxa de bicicleta pública metropolitana, la xarxa d'itineraris troncals per a vianants de l'àrea metropolitana, la coordinació per a la implantació d'itineraris urbans per a vianants i la conversió en zones de vianants de vies en zones urbanes, la coordinació per a la implantació de carrers 30 o zones de trànsit pacificat en zones urbanes, així com la promoció de directives coordinades i consistents en mobilitat sostenible. Les propostes del PMUS d'Elx relacionades amb les connexions supramunicipals hauran de coordinar-se amb este pla.  
• Pla d'acció territorial de l'àrea funcional d'Alacant i Elx (PATAE) (en fase d'elaboració).  
Les funcions del Pla d'acció territorial de les àrees metropolitanes d'Alacant i Elx s'articulen mitjançant una sèrie d'objectius desenvolupats en tres grans blocs temàtics, com ara: la infraestructura verda del territori, el sistema d'assentaments urbans i les infraestructures de mobilitat.  
A més, cal indicar altres plans d'àmbit local relacionats amb la mobilitat:  
• Pla del transport d'Elx-Parque Empresarial (2010)  
Amb l'objectiu de canviar el model de mobilitat per un altre de més sostenible, que afavorisca la mobilitat del treballador al seu centre de treball sense la dependència actual del vehicle privat.  
• Pla centre d'Elx (2018)  
Té l'objectiu de convertir el centre de la ciutat en un lloc més accessible, potenciar el turisme i el comerç, així com millorar la qualitat de vida i tornar l'espai públic al ciutadà.  
• Pla de mobilitat sostenible de la Universitat Miguel Hernández-Campus Elx (2019)  
Dirigit a la millora de la mobilitat sostenible al campus, afavorir el transport públic, la millora de l'accessibilitat i els desplaçaments a peu i bicicleta, entre d'altres.  
Per tot això, el PMUS d'Elx no tindrà efectes negatius sobre els plans sectorials i territorials, ja que integra els principals objectius de les estratègies de planificació en l'àmbit de la mobilitat sostenible que estan vigents o en fase d'aprovació.  
B.4. Objecte de la proposta del PMUS  
Diagnòstic previ  
El PMUS d'Elx analitza la situació actual del municipi, tant en matèria socioeconòmica com, sobretot, pel que fa a l'oferta i la demanda de mobilitat.  
Identifica una sèrie de centres d'atracció i generació de viatges que condicionen els desplaçaments de la població i que es poden agrupar en:  
  
- Centres sanitaris: Hospital General Universitari d'Elx, Hospital Universitari Vinalopó i centres de salut d'Altabix, Carrús, Dr. Sapena, el Raval, el Toscar, Pla i San Fermín.  
- Centres educatius: universitats Miguel Hernández i CEU Cardenal Herrera, així com més de 118 centres educatius.  
- Centres esportius: estadi de futbol Martínez Valero i diversos poliesportius (Altabix, Carrús, el pla, el Toscar, Emilio Villanueva, Los Palmerales y Forus Elche).  
- Centres administratius: Ajuntament i xarxa d'OMAC (Altabix i Francesc Cantó-Carrús, especialment), jutjats, Agència Estatal d'Administració Tributària i Tresoreria General de la Seguretat Social.  
- Centres culturals: biblioteques municipals (Pedro Ibarra, Aurelio Ibarra, Gloria Fuentes, Mestre Sempere i Alberto Miralles), l'Escorxador, Museu Paleontològic, Museu Arqueològic, Aula de Cultura, Centre Municipal d'Exposicions, Institució Firal Alacantina, Centre de Congressos i Palau d'Altamira.  
- Centres de protecció civil: comissaries de la Guàrdia Civil, les policies local i nacional i Parc de Bombers.  
- Centres de cult: basílica de Santa Maria, convent de Santa Clara i mesquites de Badr, Al Masjid i Mosqueé, a més de diverses parròquies.  
  
- Centres de transport: estacions de tren Renfe Parc i Renfe Carrús, estació d'autobusos i aeroport.  
- Centres comercials: l'Aljub, Carrefour, Ciutat d'Elx, Mercat Central i Mercat Plaça Barcelona  
Pel que fa al parc de vehicles i motorització, la major part correspon a turismes (70 %) i motocicletes i ciclomotors (16 %), d'un total de més de 160.000 vehicles, que comporta un índex de motorització de 490 veh./1.000 habitants, inferior a la mitjana de la Comunitat Valenciana. El 52 % dels vehicles són de gasolina, i el 47 %, són dièsel, amb un escàs 0,1 % de vehicles elèctrics.  
La xarxa per a vianants cobrix una distància total de 35,15 km que es concentra en el nucli principal (amb 27 carrers exclusius per a vianants) i en algunes pedanies, però la comunicació entre estes és escassa, mentres que la xarxa ciclista compta amb 2,49 km de carril-bici i 16 vies urbanes compartides entre carril-bici i trànsit rodat. A més, el nucli urbà té 32 punts d'estacionament de bicicletes i un servici municipal de bicicletes, amb 44 estacions i un total de 391 bicicletes.  
Quant al transport públic, Elx disposa de 13 línies d'autobús urbà, 11 línies intramunicipals i 5 línies interurbanes, i 4,2 km de carril bus, així com 185 taxis. Este mode de mobilitat està infrautilitzat, sobretot per un servici inadequat o incòmode, tot i que supera els 11 milions de viatgers a l'any amb autobús urbà. En el tren de rodalies de RENFE es registra una mitjana de 4.445 viatgers/dia.  
La xarxa viària per a vehicles privats està ben desenvolupada, amb autovies i carreteres de connexió interurbana. La xarxa urbana és, la majoria, de doble sentit. La carretera que suporta més trànsit és l'A-7, amb més de 64.000 vehicles/dia, seguida per l'A-70, amb vora 57.000 vehicles/dia. Pel que fa a les carreteres autonòmiques, la CV-84 és utilitzada per més de 18.000 vehicles/dia, seguida per la CV-86, amb 16.000 vehicles/dia. Quant a les vies urbanes, la xarxa municipal d'aforaments detecta més trànsit a l'avinguda de la Llibertat (fins a 23.000 veh./dia) i l'avinguda Santa Pola (18.000 veh./dia)  
Elx disposa de 30.483 places d'estacionament, amb 1.167 en zona ORA, amb una rotació en general molt baixa, amb 2,41-4,17 vehicles per plaça i una ocupació global del 96 % del temps. S'ha analitzat també l'estacionament nocturn en zones amb dèficit de places, i és comú l'estacionament il·legal de vehicles en passos de vianants i altres zones no habilitades. La distribució urbana de mercaderies es basa en 171 punts de càrrega i descàrrega, on els vehicles estacionen durant una mitjana de 30 minuts.  
La mobilitat del municipi suma més de 576.000 viatges/dia, amb uns 2,8 desplaçaments diaris per persona, la major part dels quals són interns, i el 21 % restant, moviments de connexió. En estos últims predominen els viatges a Alacant, i, en menys mesura, Crevillent i Santa Pola. Pel que fa al repartiment modal, domina la mobilitat no sostenible, amb un 58 % del total de desplaçaments amb vehicle privat, fins i tot en els moviments interns.  
Pel que fa a la qualitat de l'aire, s'han fet servir dades d'una campanya de mesurament en 2019 i s'han trobat valors de NO2 i altres contaminants atmosfèrics que superen el màxim permés en alguns punts del centre de la ciutat, que justifiquen l'adopció d'un nou model de mobilitat com el que planteja este PMUS.  
Quant a la contaminació acústica, Elx disposa d'un pla acústic municipal amb un mapa de capacitat acústica en el qual es delimiten les zones més afectades, i que és causada, sobretot, pel trànsit en la zona urbana.  
Actualment, el consum energètic associat a la mobilitat es basa en vehicles amb motors de combustió d'energia fòssil (més del 99 % del total de vehicles), que suposa més de 9,4 milions de kg de combustible a l'any i unes emissions de 28 milions de kg CO2/any, 138.000 kg CO/any o 19.000 kg CO/any, entre d'altres. La flota d'Elx ha anat augmentant en els últims anys, la qual cosa significa que el model actual genera un increment de les emissions.  
Finalment, el PMUS aporta una sèrie de conclusions per a cada un dels problemes relacionats amb la mobilitat, de cara a proposar les actuacions necessàries que es detallen en el pla d'acció.  
Objectius del PMUS  
L'objectiu del PMUS d'Elx és definir les bases perquè el municipi satisfaga les necessitats de mobilitat dels seus habitants reduint l'impacte sobre el medi ambient i el consum energètic, fomentant el passeig o la bicicleta per als desplaçaments interns, i fomentant l'ús del transport públic urbà i interurbà; pretén assolir que els desplaçaments siguen tan sostenibles, eficients i adaptats a les necessitats de la ciutadania com siga possible.  
Els objectius estratègics del PMUS d'Elx, en els quals s'emmarquen les propostes del pla d'acció per a un horitzó de 10 anys, són:  
• Promoure els desplaçaments a peu, afavorir les condicions per a la mobilitat dels vianants i destinar més superfície a l'espai públic, de millor qualitat, accessibilitat i seguretat.  
• Promoure l'ús de la bicicleta, tant en l'àmbit urbà com intramunicipal, creant les condicions d'infraestructures, de gestió del trànsit i d'educació viària necessàries per al seu ús.  
• Millorar la xarxa de transport públic per a fer-la més eficient, segura, accessible, còmoda i ben connectada.  
• Fomentar la intermodalitat amb el transport públic.  
• Racionalitzar l'ús del vehicle privat i garantir-ne un ús adequat i segur.  
• Assegurar una distribució racional i ordenada de la càrrega i descàrrega de mercaderies.  
• Educar, informar i sensibilitzar la ciutadania cap a uns valors de mobilitat sostenible, saludable i segura.  
• Promoure combustibles i tecnologies menys contaminants.  
• Promoure la mobilitat intel·ligent (smart city).  
Amb estos objectius estratègics, es pretén assolir els objectius ambientals següents:  
• OA1: Reducció de les quotes de desplaçaments en vehicle privat, tant urbà com interurbà.  
• OA2: Reduir el consum de combustibles associats al transport.  
• OA3: Reducció d'emissions de CO2.  
• OA4: Reducció d'emissions de contaminants NOx i PM10.  
• OA5: Reduir la sinistralitat associada a la mobilitat.  
• OA6: Assolir els paràmetres legals en relació amb la contaminació acústica (no superar els valors establits en l'annex I de la Llei 7/2002, de la Generalitat, de protecció contra la contaminació acústica).  
  
• OA7: Reduir i optimitzar l'ocupació de l'espai públic per al vehicle privat i augmentar l'espai de qualitat per a modes no motoritzats.  
  
B.5. Estudi d'alternatives  
Alternativa 0: Escenari tendencial, sense planificació de la mobilitat sostenible. En este cas, es mantindrà la tendència a l'alça en l'ús del vehicle privat, la qual cosa suposa una alta dependència de les fonts d'energia no renovables, que generen altes emissions de CO2, i contribuïxen significativament a l'escalfament global i un augment de la contaminació acústica, que només es poden frenar amb la incorporació de vehicles més eficients.  
Alternativa 1: Desenvolupament del PMUS. Una vegada executades totes les actuacions proposades en el PMUS, es pretén fomentar el canvi modal dels desplaçaments per altres modes més sostenibles. Estes actuacions aconseguiran reduir el trànsit en les principals vies del centre i millorar problemes de congestió actual.  
B.6. Propostes del PMUS  
El Pla de mobilitat urbana sostenible d'Elx s'estructura en 7 àmbits:  
  
1. Mobilitat a peu  
2. Mobilitat en bicicleta  
3. Mobilitat en transport públic  
4. Mobilitat en vehicle privat motoritzat  
5. Estacionament  
6. Distribució urbana de mercaderies  
7. Gestió de la mobilitat  
Estos àmbits es materialitzen amb les actuacions concretes següents:  
Àmbit Codi Actuacions  
Mobilitat a peu P1: Millora de la xarxa per a vianants del Palmerar  
 P2: Millora de la xarxa per a vianants del centre històric  
 P3: Millora de la xarxa per a vianants del Pla  
 P4: Millora de la xarxa per a vianants del Carrús  
 P5: Altres connexions per a vianants Altabix UMH  
 P6: Rutes culturals i ecològiques  
Mobilitat en bicicleta C1: Millora de la xarxa ciclista del Palmerar  
 C2: Millora de la xarxa ciclista del centre històric-Raval  
 C3: Millora de la xarxa ciclista del Pla  
 C4: Millora de la xarxa ciclista del Carrús  
 C5: Anells ciclistes  
 C6: Estacionament de bicicletes  
Transport públic TP1: Millora del transport públic urbà  
 TP2: Millora del transport públic d'Elche Parque Empresarial  
 TP3: Impuls del transport a demanda en el centre  
 TP4: Ampliació de carril bus  
 TP5: Millora de la flota d'autobús urbà  
 TP6: Millora de l'accessibilitat de les parades de bus urbà i intramunicipal  
 TP7: Millora de la informació a l'usuari  
 TP8: Millora d'infraestructures, senyalització i coordinació horària  
Vehicle privat VM1: Transformar la jerarquia viària per adaptar-la al masterplan  
 VM2: Execució del projecte de la variant universitària.  
 VM3: Regular tots els carrers a 30 km/h del nucli urbà que no siguen principals.  
 VM4: Elaborar un pla de mobilitat de vehicles   
elèctrics  
 VM5: Estudiar la implantació d'un sistema de carsharing  
 VM6: Promoure tècniques de conducció eficients  
Estacionament AP1: Eliminar totes les places d'aparcament cobertes pel masterplan  
 AP2: Regular l'estacionament per a residents en l'àmbit del masterplan  
 AP3: Impulsar una xarxa d'estacionaments dissuasius  
 AP4: Implantar un sistema de Park&Ride a l'estació de tren d'Elx Parc  
 AP5: Promoure la utilització d'estacionaments públics fora de la calçada  
Distribució urbana de mercaderies DUM1: Facilitar la creació de punts de lliurament de proximitat o de sistemes  
d'autorecollida de mercaderies  
 DUM2: Potenciar una distribució urbana de mercaderies amb modes de baix impacte  
 DUM3: Regular la distribució urbana de mercaderies nocturna silenciosa per tal de  
reduir la circulació durant el dia  
 DUM4: Implantar un sistema de control de les places de càrrega i descàrrega mitjançant sistemes tècnics per a millorar l'ús de les zones CiD  
Gestió de la mobilitat GM1: Redacció i aprovació de l'ordenança integrada de mobilitat  
 GM2: Impulsar el projecte de rutes escolars segures  
 GM3: Incentivar el cotxe compartit (carpool), especialment en els centres d'atracció i generació de viatges  
 GM4: Participar en la Setmana Europea de la   
Mobilitat  
  
  
Per a cada una de les actuacions s'inclouen els objectius perseguits, descripció de l'acció, zones d'actuació, prioritat, indicadors d'avaluació, responsable d'implementar-la, gasto estimat i objectius ambientals sobre els quals actuarà, entre altres consideracions.  
Cal destacar que la major part de les propostes tenen lloc en sòl urbà o urbanitzable, a excepció de les següents:  
• P6. Rutes culturals i ecològiques: Aprofitant la xarxa de camins rurals, inclou la implementació a llarg termini de rutes per a vianants als corredors ecològics constituïts pels barrancs dels Arcs i de San Antón. Estos traçats circulen per sòl no urbanitzable protegit, de protecció de llits fluvials, i, a més, són zones amb perillositat d'inundació.  
  
• C5. Anells ciclistes: Amb la intenció de potenciar la convivència entre la xarxa per a vianants i per als ciclistes, es proposen vies ciclistes paral·leles a estes en els traçats ja nomenats dels barrancs dels Arcs i de San Antón, amb les característiques urbanístiques i de riscos que s'han indicat. A més, alguns trams proposats circulen per vies pecuàries, com al camí Vell d'Alacant, a l'est del nucli urbà -sobre la Canyada d'Orihuela a Alacant-, o al camí del Pantà -sobre la senda d'Hondón a Elx-, tot i que sempre dins de sòl urbà o urbanitzable.  
  
• VM2. Execució del projecte de la variant universitària: proposa un vial de doble accés que coincidix, en un tram, amb la via pecuària «senda d'Hondón a Elx», però sobre sòl urbanitzable.  
B.7. Indicadors de seguiment  
El pla d'acció de l'esborrany del PMUS assenyala, en l'apartat 4, els indicadors de seguiment del compliment del PMUS i els objectius per a cada un d'estos.  
Per a cada indicador, agrupats per temàtiques -globals, vianants, bicicleta, transport públic, vehicle privat, estacionaments, mercaderies, accidentalitat i indicadors ambientals-, es mostra la definició de l'indicador mateix amb les unitats de mesura, el valor estimat en 2019 i l'objectiu esperat amb el desenvolupament del PMUS amb tres categories: augmenta, baixa o estable.  
C. Possibles efectes sobre el medi ambient  
L'apartat 8 del DIE mostra els potencials impactes sobre el medi ambient i, en particular, considerant el canvi climàtic. Els objectius ambientals sobre els quals actuarà el PMUS són: la reducció de desplaçaments en vehicle privat, la reducció del consum energètic, la reducció de la contaminació acústica, la reducció d'emissions de gasos d'efecte d'hivernacle (GEH), la reducció de la contaminació atmosfèrica, la reducció de la sinistralitat i la reducció i l'optimització de l'ocupació de l'espai públic per part de vehicles privats motoritzats.  
  
El consum energètic i les emissions de GEH, amb la posada en marxa de les actuacions del PMUS, presentaran una reducció notable de tots els paràmetres respecte a les dades actuals.  
La posada en marxa del pla de mobilitat millorarà la convivència i la seguretat, i té com a objectiu promoure l'ús d'alternatives més saludables i, per tant, un augment de la qualitat de vida.  
D. Consultes realitzades  
Per part de la direcció general amb competència en avaluació ambiental, d'acord amb l'article 53.1 del TRLOTUP, s'han sotmés a consulta, en la condició d'administracions públiques afectades:  
  
Administració consultada Consulta Informe  
Conselleria de Política Territorial, Obres Públiques i Mobilitat  
Direcció General d'Obres Públiques, Transport i Mobilitat Sostenible  
Subdirecció General de Mobilitat  
Servici de Mobilitat Urbana 20.10.2020 22.10.2020  
Conselleria de Política Territorial, Obres Públiques i Mobilitat  
Direcció General d'Obres Públiques, Transport i Mobilitat Sostenible  
Subdirecció General de Mobilitat  
Servici de Planificació 20.10.2020 30.07.2021  
Conselleria de Política Territorial, Obres Públiques i Mobilitat  
Direcció General de Política Territorial i Paisatge  
Servici de Gestió Territorial  
Servici d'Infraestructura Verda i Paisatge 20.10.2020 13.09.2021  
12.11.2020  
Conselleria d'Educació, Investigació, Cultura i Esport  
Unitat d'Inspecció del Patrimoni Historicoartístic  
  
Servici Territorial de Cultura i Esport d'Alacant  
 20.10.2020 30.12.2020  
Ministeri de Transports, Mobilitat i Agenda   
Urbana  
Direcció General de Carreteres  
Demarcació de Carreteres de l'Estat a la Comunitat Valenciana 20.10.2020 -  
  
  
Nota: Els informes rebuts es publicaran, juntament amb l'informe ambiental i territorial estratègic, en la pàgina web https://agroambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica (apartat ‘Seguiment d'expedients d'avaluació ambiental estratègica', selecció de província, municipi i el pla corresponent).  
  
(S'accedix a l'enllaç indicat en la pàgina web de la conselleria amb competències en matèria mediambiental; en l'àrea: Avaluació ambiental Tramitació telemàtica i seguiment d'expedients de plans i projectes, opció ‘Seguiment d'expedients d'avaluació ambiental estratègica').  
  
E. Identificació i valoració dels possibles efectes sobre el medi ambient  
Conceptualment, els plans de mobilitat urbana sostenible són l'instrument adequat per a donar resposta a les necessitats de mobilitat de persones i mercaderies en l'entorn urbà i reduir l'impacte negatiu del sistema de transport en l'economia, la societat i el medi ambient. Esta mobilitat sostenible també ha de tindre com a objectiu l'accessibilitat universal, és a dir, facilitar l'accés de la població a béns, servicis i llocs de treball.  
La consecució d'estos objectius generals es du a terme, fonamentalment, en dos àmbits:  
• Un nou equilibri de mitjans de transport, apostant, fonamentalment, per aquells amb més eficiència ambiental i social: transport públic versus transport privat i mitjans de transport no motoritzats. L'assoliment d'este objectiu requerix tant mesures d'incentiu cap a noves modalitats de transport com mesures dissuasives. En este sentit, s'ha d'actuar en aspectes estructurals (infraestructures necessàries) com de regulació urbanística (tipologia d'edificació, relació espai públic/privat, normes d'estacionament per a diferents modalitats de transport).  
  
• Planificació urbana i model de ciutat, reduint la necessitat de mobilitat urbana tant en necessitat com en duració dels desplaçaments.  
  
Des del punt de vista mediambiental, el PMUS ha de contribuir a un ús racional del sòl per a satisfer les demandes de mobilitat al canvi modal i prioritzar les modalitats més sostenibles, la reducció de la necessitat de desplaçaments tant en nombre com en distància que afavorisca l'adquisició d'hàbits saludables (caminar i moure's en bicicleta) que contribuïsca, al mateix temps, a la reducció d'emissions originades pel sector del transport, com són les referides a les emissions de gasos d'efecte hivernacle (CO2), les emissions de contaminants que perjudiquen la qualitat de vida dels ciutadans (entre d'altres, diòxid de nitrogen NO2, compostos orgànics volàtils COV, carboni, diòxid de sofre SO2, partícules PM) i emissions acústiques del trànsit.  
  
En este sentit s'expressa l'article 10.2 de la Llei 6/2011, d'1 d'abril, de la Generalitat, de mobilitat de la Comunitat Valenciana, quan indica que «2. La definició de paràmetres i objectius assenyalats en el punt anterior s'acompanyarà dels indicadors que s'estimen pertinents en relació amb el volum total de desplaçaments i el seu repartiment modal, i els nivells associats de consums energètics, ocupació de l'espai públic, soroll i emissions atmosfèriques, i es particularitzaran les d'efecte hivernacle. L'evolució d'estos últims paràmetres tendirà a la reducció progressiva d'acord amb els ritmes i els límits que reglamentàriament s'establisquen en relació amb el desenvolupament de les polítiques energètiques i ambientals».  
El PMUS d'Elx atén el que, en matèria de competències administratives, establix l'article 3.2 de la Llei 6/2011, de mobilitat de la Comunitat Valenciana, de manera que l'avaluació ambiental estratègica es durà a terme sobre aquelles propostes que siguen de competència municipal.  
  
Dels informes rebuts s'observen les següents consideracions, tant legals com ambientals, que passem a descriure:  
Mobilitat urbana  
El Servici de Mobilitat Urbana emet un informe FAVORABLE el 22 d'octubre de 2020, però haurà de tindre en compte una sèrie de consideracions i correccions, entre les quals destaquen:  
- Tot i que Elx ja compta amb un pla de mobilitat aprovat l'any 2014, el PMUS que ara s'avalua se circumscriu al sòl urbà; a més, és un municipi molt extens i amb molts nuclis de generació i atracció de mobilitat; per tot això, i sense perjuí d'avançar amb el procediment del pla proposat, en un futur s'haurà de redactar un PMUS que abaste la totalitat del terme municipal.  
- D'altra banda, el PMUS ha de contindre determinacions en sòl urbà d'infraestructures l'abast de les quals superen l'àmbit urbà, per a la connexió amb la resta de nuclis del municipi i amb municipis veïns. En el Pla de mobilitat metropolitana de l'àrea Alacant-Elx es fan propostes sobre les infraestructures metropolitanes de transport públic que, d'alguna manera, afectaran el nucli urbà. Per tant, cal adaptar el Pla de mobilitat urbana per a fer viables futures propostes metropolitanes.  
  
- L'informe indica alhora unes determinacions sobre la jerarquització de la xarxa viària, els estacionaments per a bicicletes i el sistema de transport públic:  
• Anells ciclistes: vigilar la secció de la ronda interior del primer anell, atés que és molt variable, i coordinar les actuacions amb la implantació d'una plataforma per al transport públic que està estudiant-se en el Pla de mobilitat metropolità.  
• Estacionament de bicicletes: es proposa ubicar-los a prop de les parades de transport públic.  
• Transport públic d'Elche Parque Empresarial: ajustar-se al nou mapa concessional de la Conselleria.  
• Park&Ride i estacionaments dissuasius: Hauran de tindre en compte les determinacions del Pla de mobilitat metropolità.  
• Ajustar les actuacions a les disponibilitats pressupostàries i incorporar al pla d'actuació un estudi de les possibilitats de finançament.  
  
Planificació  
El Servici de Planificació de la Direcció General d'Obres Públiques, Transports i Mobilitat Sostenible emet un informe favorable el 30 de juliol de 2021, tot i que indica que el PMUS haurà de considerar les directrius marcades en el Pla de mobilitat metropolità sostenible de l'àrea d'Alacant-Elx (PMoMe).  
Risc d'inundació (PATRICOVA)  
L'informe de 13 de setembre de 2021, del Servici de Gestió Territorial de la Direcció General d'Ordenació del Territori i Paisatge de la Conselleria de Política Territorial, Obres Públiques i Mobilitat, indica que el Pla de mobilitat urbana sostenible d'Elx (Alacant) es troba afectat per perillositat d'inundació, tot i que la cartografia oferida no localitza en detall les actuacions concretes. No obstant això, és compatible, sempre que es complisquen les condicions exposades, segons les determinacions normatives del pla d'acció territorial de caràcter sectorial sobre prevenció de risc d'inundació de la Comunitat Valenciana. Estos condicionants són:  
1. El PMUS no fa cap referència al Pla d'acció territorial sobre prevenció del risc d'inundació a la Comunitat Valenciana (PATRICOVA) ni a la cartografia del Sistema nacional de cartografia de zones inundables (SNCZI). El PMUS haurà de fer referència a l'afecció de la cartografia de l'SNCZI i PATRICOVA.  
2. Les actuacions del PMUS que comporten l'alteració de la rasant i les seues afectacions hauran de ser concretades, així com, quan pertoque, les mesures que es preveuen per tal de reduir els efectes de la inundabilitat. Hauran de tindre's en compte les condicions d'adequació de les infraestructures previstes en l'article 21 del PATRICOVA.  
3. Les actuacions previstes en el pla de mobilitat hauran de ser compatibles i d'impacte reduït en la infraestructura verda, de manera que no generen un increment significatiu del risc d'inundació.  
  
4. Els projectes d'execució derivats d'este PMUS hauran de complir les condicions establides en l'article 21 de la normativa del PATRICOVA i obtindre l'informe preceptiu del departament competent en matèria d'inundacions.  
Infraestructura verda i paisatge  
L'informe de 12 de desembre de 2020, del Servici d'Infraestructura Verda i Paisatge, recorda que en l'àmbit del PMUS d'Elx hi ha alguns elements pertanyents a la infraestructura verda, com són el corredor fluvial urbà que constituïx el riu Vinalopó (directrius 43 i 44 de l'Estratègia territorial de la Comunitat Valenciana, ETCV) i el Palmerar d'Elx, patrimoni mundial de la UNESCO; la infraestructura verda municipal i l'entramat de corredors i connectors que posen en relació tots els seus elements, hauran de ser analitzats, i les mesures que es pretenga implementar han de ser compatibles amb la protecció del territori que des de la infraestructura verda es planteja (article 4.5 del TRLOTUP).  
  
Per això, l'informe indica que cal incorporar al PMUS un capítol dedicat a la infraestructura verda que incloga:  
- Una anàlisi de la infraestructura verda que permeta analitzar i valorar els efectes de les propostes i que estudie les implicacions.  
- Indicació d'espais i recorreguts d'actuació adequats per a la incorporació a la infraestructura verda municipal, tant per al manteniment de l'estructura i la funcionalitat, com per a servir de connexió i integració paisatgística dels espais urbans amb els elements de la infraestructura verda situats en l'exterior del teixit urbà.  
- Mesures per a corregir els efectes negatius generats per les propostes plantejades. S'haurà de garantir que les propostes i alternatives complisquen les determinacions establides en l'Estratègia territorial de la Comunitat Valenciana (ETCV), en concret en la directriu 118, que establix els principis directors en matèria d'infraestructures de mobilitat.  
  
- Control dels elements amb incidència en la qualitat del paisatge urbà, garantint, amb el disseny dels espais públics i el viari, la funcionalitat de la infraestructura verda. S'hi incorporarà tanta documentació gràfica i escrita com es considere oportuna.  
Patrimoni  
El Servici Territorial de Cultura i Esport d'Alacant de la Conselleria d'Educació, Investigació, Cultura i Esport, emet un informe FAVORABLE el 30 de desembre de 2020 sobre el PMUS d'Elx, tot i que haurà d'incloure la consideració següent:  
- Atés que algunes actuacions podrien afectar el subsol de la zona arqueològica del bé d'interés cultural dels casc històric, espais de protecció arqueològica i àrees de vigilància arqueològica, les obres previstes o proposades en el PMUS hauran de preveure la legislació vigent en matèria d'afecció al subsol i inclouran una anàlisi de les possibles incidències i mesures correctores que calga adoptar.  
Forestal i vies pecuàries  
El nucli urbà d'Elx està travessat per diverses vies pecuàries, alguna de les quals coincidix amb actuacions previstes en el PMUS, tot i que sempre en sòl urbà o urbanitzable. En qualsevol cas, es tracta d'una activitat compatible amb el seu ús ramader.  
F. Valoració ambiental d'acord amb els criteris de l'annex VIII del TRLOTUP  
D'acord amb el que establix l'article 46.3 del TRLOTUP, l'òrgan ambiental i territorial determinarà, tenint en compte els criteris de l'annex VIII, la submissió al procediment ordinari o simplificat d'avaluació ambiental i territorial, en funció de la certesa en la determinació de l'existència d'efectes significatius sobre el medi ambient, amb una consulta prèvia a les administracions públiques a què es referixen els articles 48.d i 51.3 del TRLOTUP.  
F.1. Per les característiques del pla  
El Pla de mobilitat urbana sostenible, d'acord amb la definició que establixen els articles 9 i 10 de la Llei 6/2011, d'1 d'abril, de mobilitat de la Comunitat Valenciana, així com els articles 14 i següents del TRLOTUP, no podem considerar-lo com un instrument urbanístic propi de la planificació territorial o urbanística i, per tant, no presenta cap incidència sobre el model territorial ja aprovat.  
  
En l'àmbit territorial del PMUS analitzat, es preveu desenvolupar altres plans supramunicipals, per la qual cosa s'ha d'aconseguir la coordinació i integració entre carrils bici dels municipis veïns i per a la seua integració en esta xarxa ciclista comarcal; Elx forma part de la llista de municipis inclosos en el Pla de mobilitat metropolità Alacant-Elx, accessible en el web https://politicaterritorial.gva.es.  
F.2. Per les característiques dels efectes i de l'àrea probablement afectada  
No s'esperen efectes sobre la cobertura forestal, les àrees protegides o els llocs de la Xarxa Natura 2000.  
Tot i que algunes actuacions afecten l'àmbit d'elements del patrimoni cultural, compten amb informe favorable del departament competent en la matèria.  
Els usos que tinguen lloc en els traçats de les vies pecuàries han de ser conformes amb la Llei 3/2014, d'11 de juliol, de la Generalitat, de vies pecuàries de la Comunitat Valenciana. Els usos previstos en este PMUS es consideren conformes a la legislació esmentada.  
El PMUS planteja dos actuacions -P6. Rutes culturals i ecològiques i C5. Anells ciclistes- que circularan pels barrancs dels Arcs i de San Antón, per sòl no urbanitzable protegit de protecció de llits fluvials i, a més, zones amb perillositat d'inundació. No obstant això, l'actuació es realitza aprofitant la xarxa de camins rurals i, si és el cas, serà l'òrgan competent en la gestió dels barrancs (Confederació Hidrogràfica del Xúquer) qui haurà d'informar sobre el projecte d'execució.  
  
El PMUS proposa indicadors per al seguiment del pla, individualitzats per a cada una de les estratègies; en l'apartat 4 del pla d'acció del PMUS es fa una comparació entre el valor actual dels indicadors proposats front a la previsió desitjada una vegada implementat el pla.  
  
No obstant això, tal com expressa l'article 10.2 de la Llei de mobilitat, els plans incorporaran no només els indicadors en relació amb el volum total de desplaçaments, la seua distribució modal o ocupació de l'espai públic, sinó també els nivells associats al consum energètic, el soroll i les emissions atmosfèriques (en particular, les de l'efecte d'hivernacle) amb els ritmes i límits que establix la normativa en el desenvolupament de polítiques energètiques i ambientals.  
En general, per a tots els indicadors s'ha d'especificar el valor inicial (quantitativament, no merament qualitativament) i quantificar l'objectiu que cal assolir. Per tant, com que l'estudi d'alguns d'estos s'inclou en el DIE, s'hauran de concretar tant el valor inicial com el valor objectiu que cal assolir, així com la metodologia de càlcul proposada, almenys per als indicadors ambientals següents:  
- Ús de vehicles menys contaminants (avaluació de GEH CO2/any Mt).  
- Consum energètic total per part del sector del transport (tones de petroli equivalents).  
- Disminució del nivell acústic assolit en dB, que avalua el nivell sonor de recepció externa (dB) produït pel trànsit en diferents ubicacions municipals que són representatives del model de mobilitat proposat.  
  
- Qualsevol altre indicador que, per a cada proposta, avalue un valor adequat per al compliment efectiu que no se supere el límit en funció de l'estalvi energètic, la reducció d'emissions de GEH, la reducció de contaminants o la reducció de soroll.  
No queden avaluades en el present informe ambiental i territorial els nous traçats sobre sòl no urbanitzable que hagen de ser objecte d'avaluació ambiental de projecte si es troben dins dels supòsits previstos en la legislació vigent d'avaluació ambiental (Llei 21/2013, de 9 de desembre, d'avaluació ambiental; Llei 2/1989, d'impacte ambiental de la Comunitat Valenciana, i Decret 162/90, d'ordenació del desenvolupament de la Llei 2/89).  
Tenint en compte tot això i analitzades les propostes del PMUS d'Elx, s'entén que, en conjunt, estes propostes:  
1. Contribuïxen a un millor ús racional de l'espai públic i a les necessitats socials i econòmiques del municipi.  
2. Promouen el canvi modal cap als mitjans de transport més sostenibles: Caminar i anar en bicicleta, amb la consegüent reducció del consum energètic.  
3. Desaconsella l'ús del vehicle privat a favor del públic i/o col·lectiu.  
4. Afavorix, a llarg termini, la reducció dels impactes associats als mitjans motoritzats: emissions contaminants, gasos d'efecte hivernacle i emissions acústiques.  
5. Promou la descarbonització del sistema de transport del municipi.  
  
A la vista de la documentació presentada, d'acord amb els criteris de l'annex VIII del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge de la Comunitat Valenciana (TRLOTUP), es considera que el Pla de mobilitat urbana sostenible d'Elx no afecta zones protegides o forestals i les seues propostes es limiten en general a sòl urbà i urbanitzable. Pel que fa a les actuacions en sòl no urbanitzable, discorren per vies o camins ja existents on l'ús proposat està permés. En el cas de propostes d'execució en sòl no urbanitzable que suposen reclassificació de sòl o que suposen un ús no permés, estes no seran objecte d'avaluació en este PMUS, ja que l'Ajuntament no és competent per a aprovar modificacions en sòl no urbanitzable.  
  
Així, analitzada la documentació presentada i el seu objecte, els informes sectorials emesos, revisada la cartografia existent en el Sistema d'informació territorial d'esta conselleria, es pot determinar, respecte al Pla de mobilitat urbana sostenible d'Elx, que el procediment d'avaluació simplificat és suficient per a determinar que la modificació no presenta efectes significatius sobre el medi ambient.  
  
G. Proposta d'acord  
Atenent el que establix l'article 53.2b del TRLOTUP, d'acord amb el que s'ha exposat, es resol:  
Emetre un informe ambiental i territorial estratègic favorable en el procediment simplificat d'avaluació ambiental i territorial estratègica del Pla de mobilitat urbana sostenible d'Elx, d'acord amb els criteris de l'annex VIII del TRLOTUP, per no tindre efectes negatius significatius sobre el medi ambient, i pertoca continuar la tramitació d'este, d'acord amb la seua normativa sectorial, sempre que s'ajuste al que es descriu en la documentació presentada, així com al que disposa la legislació vigent i els informes emesos respecte dels quals es tindran en compte les consideracions següents:  
1. El PMUS haurà de completar-se amb les determinacions que indica l'informe del Servici de Mobilitat de 22 d'octubre de 2020, i se li sol·licitarà informe prèviament a l'aprovació definitiva municipal, incorporant-hi, si és el cas, les determinacions que s'hi indiquen.  
2. Seguint les recomanacions de l'informe de 30 de juliol de 2021, del Servici de Planificació de la Direcció General d'Obres Públiques, Transports i Mobilitat Sostenible, el PMUS haurà de considerar les directrius marcades en el Pla de mobilitat metropolità sostenible de l'àrea d'Alacant-Elx (PMoMe).  
3. El PMUS ha de contindre un capítol sobre infraestructura verda amb els continguts descrits en l'informe de 12 de desembre de 2020, del Servici d'Infraestructura Verda i Paisatge.  
4. El PMUS inclourà que els projectes d'execució derivats del PMUS compliran les condicions establides en l'article 21, condicions generals d'adaptació de les infraestructures, de la normativa del Decret 201/2015, de 29 d'octubre, del Consell, pel qual s'aprova el Pla d'acció territorial sobre prevenció de riscos d'inundació a la Comunitat Valenciana.  
5. El PMUS incorporarà l'afecció al subsol, d'acord amb l'informe de 30 de desembre de 2020, del Servici Territorial de Cultura i Esport d'Alacant, de la Conselleria d'Educació, Investigació, Cultura i Esport, i se li sol·licitarà un informe nou prèviament a l'aprovació definitiva municipal, que incorpore, si és el cas, les determinacions que s'hi indiquen.  
Segons establix l'article 53.7 del TRLOTUP, l'informe ambiental i territorial estratègic perdrà la seua validesa i cessarà en la producció dels efectes que siguen propis si, una vegada publicat en el Diari Oficial de la Generalitat Valenciana, no s'ha procedit a l'aprovació del Pla de mobilitat urbana sostenible d'Elx en el termini màxim de quatre anys des que es publique. En este cas, el promotor haurà de tornar a iniciar novament el procediment d'avaluació ambiental i territorial estratègica simplificada de la proposta.  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què fa referència l'article 53.2.b del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
Per tant, la Comissió d'Avaluació Ambiental acorda emetre un informe ambiental i territorial estratègic favorable en el procediment simplificat d'avaluació ambiental i territorial estratègica del Pla de mobilitat urbana sostenible d'Elx, amb el compliment de les determinacions que s'inclouen en l'informe esmentat.  
Notifique els interessats que, contra esta resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè es puguen utilitzar els mitjans de defensa que en el seu dret consideren pertinents.  
Cosa que notifique perquè en prenguen coneixement i als efectes que siguen procedents.  
Cosa que se certifica amb anterioritat a l'aprovació de l'acta corresponent i a reserva dels termes exactes que se'n deriven, de conformitat amb el que disposa l'article 18.2 de la Llei 40/2015, d'1 d'octubre, de règim jurídic del sector públic.  
València, 9 de novembre de 2021.- El secretari de la Comissió d'Avaluació Ambiental: José del Valle Arocas.»  
  
València, 3 d'abril de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.